Document ID: 31983D0673

ΑΠΟΦΑΣΗ ΤΗΣ ΕΠΙΤΡΟΠΗΣ της 22ας Δεκεμβρίου 1983 για τη διαχείριση του Ευρωπαϊκού Κοινωνικού Ταμείου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την απόφαση 83/516/ΕΟΚ του Συμβουλίου της 17ης Οκτωβρίου 1983 για την αποστολή του Ευρωπαϊκού Κοινωνικού Ταμείου (1),
τον κανονισμό (ΕΟΚ) αριθ. 2950/83 του Συμβουλίου της 17ης Οκτωβρίου 1983 για την εφαρμογή της απόφασης 83/516/ΕΟΚ του Συμβουλίου για την αποστολή του Ευρωπαϊκού Κοινωνικού Ταμείου (2), και ιδίως τα άρθρα 4 και 9,
Εκτιμώντας:
ότι πρέπει να προβλεφθούν τα έντυπα των αιτήσεων για συνδρομή και για πληρωμή-
ότι για κάθε τύπο ενέργειας που καταγράφεται στο έντυπο που εμφαίνεται στο παράρτημα 1 είναι αναγκαία χωριστή αίτηση, προκειμένου να τηρείται η αρχή της καλής διαχείρισης των πόρων, που απαιτεί να εκτιμώνται οι ενέργειες με ακρίβεια και με βάση τις διατάξεις της απόφασης 83/516/ΕΟΚ και τις κατευθύνσεις για τη διαχείριση του Ταμείου-
ότι πρέπει να οριστεί προθεσμία για την υποβολή των αιτήσεων για συνδρομή, οι οποίες αναφέρονται στο άρθρο 3 παράγραφος 2 της απόφασης 83/516/ΕΟΚ, καθώς και για τις αιτήσεις για πληρωμή του υπολοίπου-
ότι πρέπει να συμπίπτει η διάρκεια χορήγησης συνδρομής στις ενέργειες δυνάμει του άρθρου 3 παράγραφος 1 της απόφασης 83/516/ΕΟΚ, με τη διάρκεια του οικονομικού έτους και να οριστεί ανώτατο όριο για τη διάρκεια χορήγησης συνδρομής στις πολυετείς ενέργειες δυνάμει του άρθρου 3 παράγραφος 2 της εν λόγω απόφασης-
ότι είναι αναγκαίο τα κράτη μέλη να ειδοποιούν αμελλητί την Επιτροπή για κάθε αλλαγή σε κάποιο από τα στοιχεία που καθόρισαν την έγκριση της συνδρομής-
ότι η καλή διαχείριση των πόρων απαιτεί, για την εκ νέου διάθεσή τους στη χρηματοδότηση άλλων ενεργειών που μπορούν να τύχουν της συνδρομής, ταχεία αποδέσμευση των ποσών που δεν έχουν χρησιμοποιηθεί-
ότι η Επιτροπή πρέπει να ειδοποιείται αμελλητί όταν μια ενέργεια που έχει τύχει συνδρομής αποτελεί το αντικείμενο έρευνας λόγω εικαζόμενων παρατυπιών-
ότι πρέπει να προβλέπεται τακτική πληροφόρηση της Επιτροπής από τα κράτη μέλη, δεδομένου ότι η αποτελεσματικότητα των συνδρομών εξαρτάται από την καλύτερη γνώση του περιεχομένου των ενεργειών που έχουν τύχει συνδρομής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Οι αιτήσεις για συνδρομή, οι οποίες αναφέρονται στο άρθρο 3 της απόφασης 83/516/ΕΟΚ, πρέπει να υποβάλλονται με το έντυπο που εμφαίνεται στο παράρτημα 1.
2. Οι αιτήσεις για πληρωμή
- του υπολοίπου, οι οποίες αναφέρονται στο άρθρο 5 παράγραφος 4 του κανονισμού (ΕΟΚ) αριθ. 2950/83, πρέπει να υποβάλλονται με το έντυπο που εμφαίνεται στο παράρτημα 2,
- της δεύτερης προκαταβολής, οι οποίες αναφέρονται στο άρθρο 5 παράγραφος 2 του κανονισμού (ΕΟΚ) αριθ. 2950/83, πρέπει να υποβάλλονται με το έντυπο που εμφαίνεται στο παράρτημα 3.
3. Οι αιτήσεις πρέπει να υποβάλλονται σε τρία αντίτυπα. Τα έντυπα πρέπει να είναι πλήρως συμπληρωμένα και δακτυλογραφημένα.
4. Οι αιτήσεις που δεν ανταποκρίνονται στις διατάξεις του παρόντος άρθρου δεν γίνονται δεκτές.
Άρθρο 2
1. Οι ενέργειες που αναφέρονται στο άρθρο 1 παράγραφος 2 της απόφασης 83/516/ΕΟΚ και οι κατηγορίες ατόμων που αναφέρονται στο άρθρο 4 της ίδιας απόφασης, αποτελούν το αντικείμενο χωριστών αιτήσεων για συνδρομή. Καθεμιά από τις αιτήσεις αυτές περιέχει χωριστά στοιχεία ανά περιοχές ή ζώνες, όπως αυτές ορίζονται στο άρθρο 7 παράγραφος 3 της απόφασης 83/516/ΕΟΚ και στις κατευθύνσεις για τη διαχείριση του Ταμείου.
2. Μια αίτηση μπορεί να ανάγεται σ' ένα μόνο σημείο των κατευθύνσεων για τη διαχείριση του Ταμείου που καθορίζει την προτεραιότητα των ενεργειών. Στην περίπτωση που η ενέργεια αφορά πολλές κατηγορίες ατόμων, πρέπει να υποβάλλεται χωριστή αίτηση για καθεμιά από αυτές.
3. Όταν μια ενέργεια πραγματοποιείται από πολλά κράτη μέλη, καθένα από αυτά τα κράτη μέλη πρέπει να υποβάλει αίτηση για το μέρος που το αφορά.
4. Η τήρηση των διατάξεων του παρόντος άρθρου συνιστά απαραίτητη προϋπόθεση για την έγκριση των αιτήσεων.
Άρθρο 3
1. Οι αιτήσεις για συνδρομή σχετικά με τις δαπάνες που πρέπει να πραγματοποιηθούν κατά τη διάρκεια του επόμενου έτους ή, σε περίπτωση πολυετών ενεργειών, των επόμενων ετών, για τις ενέργειες που αναφέρονται στο άρθρο 3 παράγραφος 2 της απόφασης 83/516/ΕΟΚ, πρέπει, για να μπορούν να ληφθούν υπόψη, να υποβάλλονται από τα κράτη μέλη πριν από τις 21 Οκτωβρίου κάθε χρόνου.
2. Οι αιτήσεις που παρουσιάζουν επείγοντα χρακτήρα πρέπει να υποβάλλονται από τα κράτη μέλη τουλάχιστον ένα μήνα πριν από την έναρξη της ενέργειας. Λεπτομερής αιτιολόγηση του επείγοντος πρέπει να επισυνάπτεται στο έντυπο του παραρτήματος 1.
Άρθρο 4
1. Η συνδρομή για τις ενέργειες που αναφέρονται στο άρθρο 3 παράγραφος 1 της απόφασης 83/516/ΕΟΚ δεν μπορεί να χορηγείται για περίοδο που υπερβαίνει το οικονομικό έτος των Ευρωπαϊκών Κοινοτήτων.
2. Η συνδρομή για τις ενέργειες που αναφέρονται στο άρθρο 3 παράγραφος 2 της απόφασης 83/516/ΕΟΚ δεν μπορεί να χορηγείται για περίοδο που υπερβαίνει τους τριανταέξι μήνες.
Άρθρο 5
Όταν ενέργεια για την οποία έχει υποβληθεί αίτηση για συνδρομή ή έχει χορηγηθεί συνδρομή δεν μπορεί να πραγματοποιηθεί ή μπορεί να πραγματοποιηθεί μόνον εν μέρει, το κράτος μέλος ειδοποιεί αμελλητί την Επιτροπή.
Άρθρο 6
1. Οι αιτήσεις για πληρωμή πρέπει να υποβάλλονται από τα κράτη μέλη στην Επιτροπή μέσα σε δέκα μήνες μετά την ημερομηνία τερματισμού των ενεργειών. Η πληρωμή συνδρομής για την οποία υποβάλλεται αίτηση, μετά την παρέλευση αυτής της προθεσμίας αποκλείεται.
2. Οι προκαταβολές πρέπει να επιστρέφονται όταν το κόστος της σχετικής ενέργειας δεν μπορεί να δικαιολογηθεί με το έντυπο του παραρτήματος 2, μέσα σε τρεις μήνες μετά τη λήξη της προθεσμίας των δέκα μηνών που αναφέρεται στην παράγραφο 1.
3. Όταν, κατά τους όρους του άρθρου 5 παράγραφος 3 του κανονισμού (ΕΟΚ) αριθ. 2950/83, κράτος μέλος ζητά την αναστολή της πληρωμής προκαταβολής, η συνδρομή καταβάλλεται σε μία δόση κατά την πληρωμή του υπολοίπου.
4. Όταν σε αίτηση για πληρωμή του υπολοίπου εμφαίνεται ποσό που δεν έχει χρησιμοποιηθεί, το ποσό αυτό αποδεσμεύεται αμέσως.
Άρθρο 7
Όταν η διαχείριση ενέργειας για την οποία χορηγήθηκε συνδρομή αποτελεί το αντικείμενο έρευνας λόγω εικαζόμενων παρατυπιών, το κράτος μέλος ειδοποιεί αμελλητί την Επιτροπή.
Άρθρο 8
Πριν από τις 15 Δεκεμβρίου κάθε χρόνου, τα κράτη μέλη ανακοινώνουν στην Επιτροπή, με το έντυπο που εμφαίνεται στο παράρτημα 4, τα στατιστικά στοιχεία τα σχετικά με τις ενέργειες που πραγματοποιήθηκαν με τη συνδρομή του Ταμείου κατά το προηγούμενο οικονομικό έτος.
Άρθρο 9
1. Οι αποφάσεις 78/706/ΕΟΚ (3) και 78/742/ΕΟΚ (4) της Επιτροπής καταργούνται. Πάντως, εξακολουθούν να ισχύουν για τις ενέργειες για τις οποίες έχει υποβληθεί αίτηση πριν από την 1η Οκτωβρίου 1983.
2. Κατά παρέκκλιση από το άρθρο 3, οι αιτήσεις για ενέργειες που προβλέπεται να αρχίσουν κατά τη διάρκεια του οικονομικού έτους 1984, πρέπει να υποβληθούν πριν από τις 13 Μαρτίου 1984.
Άρθρο 10
Η παρούσα απόφαση απευθύνεται στα κράτη μέλη.
Βρυξέλλες, 22 Δεκεμβρίου 1983.

Labels: 4
15
19
5